े कारण अकारण ही तेरे प्राण आज बच गये । अब मुक्त हो तू जीवन का आनंद भोग और मूढ़ युवक ... ! तू तैयार हो जा मेरे प्रश्नों के लिए । ' युवराज चन्द्रचूड़ को अपने आलिंगन से अलग करते हुए कुँवर मुस्कुराया । स्निग्ध नेत्रों से वह मुस्कुराता हुआ कापालिक के समीप आया । ' बोल तैयार है तू ? ' सिद्धि से मदांध टंका ने पुनः पूछा । ' पूछ कापालिक टंका ... ! क्या पूछना चाहता है ? ' हँस पड़ा कापालिक ! पंछी स्वयं जाल में आ पहुँचा । आँखें बंदकर उसने ध्यान किया । हे देवी ... ! इस मूढ़ की प्रज्ञा हर ले तू ... हर ले देवी ! । इसे ऐसा भ्रमित कर दे कि इसकी चेतना और बुद्धि - दोनों स्तम्भित हो जाएँ .... और मैं इसके चमकीले केश खींचता तेरी वेदी तक लेता चला जाऊँ । ' ' किस चिन्तन में डूब गया टंका ' ! मुस्कराया कुँवर । ' तुम्हारे लिए ही प्रार्थना कर रहा था , देवी से ' , कापालिक ने • कुटिलतापूर्ण मुस्कान के साथ कहा - ' तुम्हारी बलि स्वीकार कर तुम्हें मुक्ति प्रदान करने की वे कृपा करें । ' कहकर उसने पुनः • विकट अट्टहास किया । वातावरण पुनः भयाक्रांत हो गया । वातायन में उसकी विषैली हँसी गुंजायमान हो गयी । हँसी रुकी तो उसने कहा - ' बड़े - बड़े योगी ज्ञानी और मुझ जैसे तंत्र - विशारद जिस मुक्ति हेतु • जीवनपर्यन्त साधना और प्रार्थना में निमग्न रहते हैं और फिरभी उन्हें मुक्ति प्राप्त नहीं होती ... आज यह टंका तुम्हें सहज ही मुक्ति देगा ... सहज ! ' ' यह मुक्ति क्या है टंका ? ' - विनोद किया कुँवर ने । ' उत्तम ! ' हँसा कापालिक शिकार ने स्वयं अवसर प्रदान कर दिया ... चलो , प्रथम प्रश्न से ही इसे धराशायी कर दूँ । इस विचार ने उसे अतिप्रसन्न कर दिया । उसने गरजकर कहा- ' मूढ़ , प्रश्न तू नहीं ... मैं करूँगा । तो बता मुझे । मेरा प्रथम प्रश्न यही है • कि ज्ञान क्या है ? जीवन की परम उपलब्धि क्या है और मुक्ति का मार्ग क्या है ? ' कहकर परम संतुष्टि से टंका मुस्कराया । कुँवर ने माता कमला को अपने अंतस् में प्रणाम कर शांत वाणी में कहा- ' क्या सत्य है , क्या असत्य - उसके भेद को जान लेना ही ज्ञान है टंका । किसे कहें है और किसे कहें नहीं है इन दोनों के मध्य भेद - रेखा खींच लेना ही जीवन की परम उपलब्धि है और क्या ' स्वप्न ' है क्या ' यथार्थ , इसके अंतर को समझ लेना ही मुक्ति का मार्ग है कापालिक ! ' देवी भुवनमोहिनी की प्रारंभिक तालियों पर जनसमूह ने करतल ध्वनि करते हुए कुँवर दयाल को साधुवाद दिया । चारों ओर हर्ष की लहरें फैल गयीं । टंका हताश हो गया । देवी भगवती ने उसकी प्रार्थना क्यों ठुकरा दी ? पराजय की कुंठा ने उसे कुपित कर दिया । अब वह स्वयं इसकी मेधा , इसकी बुद्धि हर लेगा । कापालिक ने अपने नेत्रों को बंद कर लिया । मोहन और वशीकरण क्रिया के प्रयोग , अनुष्ठान , पटल , पद्धति और पुरश्चरण को चेतना में भली भाँति स्थापित कर मंत्रोच्चारण प्रारंभ किया । अब वह पूर्ण संतुष्ट था । उसे विश्वास था , उसने इसकी मेधा हर ली थी । अब इसकी बुद्धि बालक के सदृश अबोध हो चुकी है । संतुष्ट कापालिक के नेत्रों में पुनः धूर्त्तता का संचार हो गया । मंद - मंद हँसते हुए उसने कहा- मेरे प्रथम प्रश्न का तुमने समुचित उत्तर देकर मुझे संतुष्ट कर दिया युवक ! मैंने वचन दिया था तुम्हें । मेरे एक भी प्रश्न का तुमने समाधान कर दिया तो तेरी बलि के उपरांत यह कापालिक टंका पुनः किसी नर की बलि नहीं देगा । आज मैं इस स्थल पर इसकी घोषणा करता हूँ । शंखाग्राम के निवासियों को मैं इसी क्षण से भय मुक्त करता हूँ ।'- कहकर कुटिलतापूर्वक मुस्कराते हुए उसने कुँवर की आँखों में अपनी दृष्टि गड़ा दी । ' तुम्हारे बुद्धि - कौशल और मेधा अपूर्व है , युवक ! मैं तुमपर प्रसन्न हूँ और अपना दूसरा प्रश्न इसी विषय पर करता हूँ । ध्यान से मेरा प्रश्न सुनो और अच्छीतरह विचारकर सावधानीपूर्वक इसका उत्तर दो ... यह बुद्धि क्या है ... बुद्धि में संशय क्यों होता है और इस द्वंद्व से मुक्ति कैसे संभव है ? ' ' चतुर कापालिक ! ' हँसकर कहा कुँवर ने एक प्रश्न के नेपथ्य में तुम तीन प्रश्नों को उपस्थित कर देते हो । अपने प्रथम प्रश्न में तुमने यही किया था और द्वितीय में भी ... परन्तु फिर भी मैं बताता हूँ तुम्हें ... ध्यान से सुनो ! शक्ति ही चेतना है , चेतना ही मेधा और मेधा ही बुद्धि है । परन्तु , जहाँ बुद्धि है , वहाँ संशय है और जहाँ संशय है , वहाँ द्वंद्व है । द्वंद्व मनुष्य का स्वभाव है । धैर्यपूर्वक द्वंद्व से पार हो जाना ही तपश्चर्या है । इस तपश्चर्या से ही द्वंद्व से मुक्त हुआ जा सकता है और कोई विकल्प नहीं । ' पुनः करतल ध्वनि के मध्य टंका का मन करने लगा कि वह अपनी लम्बी जटाओं को नोंचकर फेंक दे । प्रथम बार उसके मंत्र निष्फल हुए थे । असंभव ही घटित हुआ था उसके जीवन में यह भला संभव कैसे हुआ